ไฟแนนซ์ทูเดย์
โดย...ภูคา
27 พ.ย. 2558

โดย...ภูคา 
..การประกาศผลการสรรหากรรมการผู้จัดการเอสเอ็มอี แบงก์คนใหม่ที่ได้ มงคล ลีลาธรรม อดีตประธานเจ้าหน้าที่บริหารและกรรมการผู้จัดการใหญ่ ธนาคารไทยเครดิตเพื่อรายย่อย อาจจะทำให้หลายคนรู้สึกพลิกล็อก เพราะต่างคิดว่า คนในที่ยื่นใบสมัครถึง 3 คน จะมีคนใดคนหนึ่งได้ขึ้นแท่นเป็นเอ็มดี แต่สุดท้ายก็ได้คนนอกมาเป็นเอ็มดีเหมือนเดิม ครั้งนี้ต้องดูว่า “มงคล” จะเอาลูกเล่นอะไรมาโชว์ที่เอสเอ็มอีแบงก์ เพราะสมัยอยู่ธนาคารไทยเครดิตเพื่อรายย่อย เคยเปิดโครงการสินเชื่อ “ทองแลกเงิน” สร้างความฮือฮามาแล้ว 
..ด้านการสรรหากรรมการผู้จัดการของธนาคารอาคารสงเคราะห์ (ธอส.) กรรมการสรรหาเรียกผู้สมัครทั้งหมดมาสัมภาษณ์แสดงวิสัยทัศน์ไปเรียบร้อยแล้วตั้งแต่วันก่อน งานนี้ถือว่า เข้าล็อก เพราะมีการจับจองเก้าอี้กันไว้เรียบร้อยแล้ว เหลือแค่ลุ้นนาทีสุดท้ายว่าจะมีใครวิ่งให้พลิกโผหรือไม่   
..ลักษณ์ วจนานวัช กำลังเตรียมตัวเตรียมใจ นับถอยหลังการลงจากเก้าอี้ผู้จัดการ ธ.ก.ส. ในปีหน้าด้วยความสง่างาม หลังจากพยายามทำงานหนัก สร้างผลงานไว้ดีเลิศทุกด้าน จนฝ่าด่านอรหันต์พา ธ.ก.ส. รอดปากเหยี่ยวปากกามาหลายเรื่อง แถมทำกำไรไม่น้อยหน้าใคร 
..ขณะที่เรื่องส่วนตัว ลักษณ์ บอกว่าตอนนี้แทบไม่ได้เข้าไปนั่งในห้องทำงานของตัวเอง แต่จะออกมาทำงานนอกห้อง เพื่อคลุกคลีกับลูกน้องให้มากที่สุด เป็นการทำตัวให้ชิน จะได้ไม่ยึดติดกับเก้าอี้ หรือหัวโขนที่สวมอยู่ หมดวาระเมื่อไหร่จะได้ใช้ชีวิตเรียบง่ายสไตล์ผู้บริหาร ธ.ก.ส. ที่ติดดินกันหมดทุกคนจริงๆ
..จะว่าไปของแบบนี้ใครคิดได้ก็ดีไป แต่ใครที่คิดไม่ได้ และยังยึดติดกับตำแหน่ง ยึดติดกับอำนาจ ทั้งที่ใกล้วันที่ต้องทิ้งเก้าอี้แล้ว แต่ก็ยังไม่ยอมวางมือ วิ่งวุ่นหาทางดันลูกน้องตัวเองให้เป็นใหญ่ไว้สืบทอดอำนาจกันต่อไป 
..พักหลังเห็น ญาณศักดิ์ มโนมัยพิบูลย์ ประธานกรรมการ บสย. เข้าขากันดีกับ บุญทักษ์ หวังเจริญ ประธานเจ้าหน้าที่บริหารธนาคารทหารไทย หลังเปิดตัวโครงการค้ำประกันพีจีเอส 5 วงเงิน 1 แสนล้านบาท ล่าสุด ทหารไทย จับมือ บสย. เปิดตัว “ทีเอ็มบี ควิกเทรด” ช่วยค้ำเอสเอ็มอีที่ทำธุรกรรมต่างประเทศแบบเต็มวงเงินถึง 40 ล้านบาท งานนี้ถ้าช่วยได้ ก็ถือว่าเป็นโชคดีของเอสเอ็มอีไทย